ಸರಳ, ಸ್ವಾದಿಷ್ಟವಾಗಿ ಮಾಡಿ ಪಪ್ಪಾಯ ಜ್ಯೂಸ್..

ಪ್ರತಿದಿನ ವಿಭಿನ್ನವಾದ ರುಚಿಕರವಾದ ಆಹಾರವನ್ನು ತಿನ್ನಲು ಬಯಸುತ್ತೇವೆ. ರುಚಿಕರವಾದ ಆಹಾರ ತಿನ್ನುವ ಚಿಂತೆಯಲ್ಲಿ ಆರೋಗ್ಯಕರವಾದದನ್ನು ತಿನ್ನುವುದೇ ಮರೆತುಬಿಡುತ್ತೇವೆ. ಕೆಲವೊಮ್ಮೆ ಆರೋಗ್ಯದ ಕಡೆ ಗಮನ ಕೊಡುವ ಸಮಯವು ನಮಗಿರುವುದಿಲ್ಲ. ಇಂಥ ಸಂದರ್ಭದಲ್ಲಿ ಕಡಿಮೆ ಸಮಯದಲ್ಲಿಯೇ ಆರೋಗ್ಯಕರವಾದದನ್ನು ಸೇವಿಸುವ ಪ್ರಯತ್ನ ಮಾಡುವುದು ಉತ್ತಮ. ಆ ಪೈಕಿ ಆರೋಗ್ಯಕರವಾದುವೆಂದರೆ ಹಣ್ಣುಗಳನ್ನು ತಿನ್ನುವುದು, ಜ್ಯೂಸ್ ಮಾಡಿಕೊಳ್ಳುವುದು ಅಥವಾ ಇನ್ನಿತರೆ ಸ್ಯಾಲಡ್ ತಿನ್ನುವುದು ಒಳ್ಳೆಯದು.

ಹೀಗಿರುವಾಗ ಮನೆಯಲ್ಲಿ ಸುಲಭವಾಗಿ ಕಡಿಮೆ ಸಮಯದಲ್ಲಿ ಪಪ್ಪಾಯ ಜ್ಯೂಸ್ ಮಾಡಿ ಸೇವಿಸಿ.

ಬೇಕಾಗುವ ಸಾಮಗ್ರಿಗಳು:
ಪಪ್ಪಾಯ
ಮಂಜುಗಡ್ಡೆ (Ice Cubes)
ನಿಂಬೆಹಣ್ಣು
ಪೆಪ್ಪರ್ ಪೌಡರ್

ಮಾಡುವ ವಿಧಾನ:
ಮೊದಲಿಗೆ ಪಪ್ಪಾಯವನ್ನು ಕತ್ತರಿಸಿ ಒಳಗಿನ ಬೀಜಗಳಿಂದ ಬೇರ್ಪಡಿಸಿಕೊಳ್ಳಬೇಕು. ನಂತರ ಸಿಪ್ಪೆ ತೆಗೆದು ಸಣ್ಣದಾಗಿ ಚಿಕ್ಕ ಚಿಕ್ಕ ತುಂಡುಗಳನ್ನಾಗಿ ಮಾಡಿಕೊಳ್ಳಬೇಕು. ಬಳಿಕ ಒಂದು ಮಿಕ್ಸರ್ ಜಾರಿಗೆ ಕತ್ತರಿಸಿದ ಪಪ್ಪಾಯ ತುಂಡುಗಳನ್ನು ಹಾಕಿಕೊಳ್ಳಬೇಕು. ಅದರ ಮೇಲೆ ಮಂಜುಗಡ್ಡೆ ಹಾಕಬೇಕು. ಅದರ ಮೇಲೆ ಸ್ವಲ್ಪ ಪೆಪ್ಪರ್ ಪೌಡರ್ ಹಾಕಿ, ನಿಂಬೆ ರಸವನ್ನು ಹಾಕಿ ಚೆನ್ನಾಗಿ ರುಬ್ಬಿಕೊಳ್ಳಬೇಕು. ಆಗ ಸ್ವಾದಿಷ್ಟವಾದ ಪಪ್ಪಾಯ ಜ್ಯೂಸ್ ತಯಾರಾಗುತ್ತದೆ. ಒಂದು ವೇಳೆ ರುಚಿಯಲ್ಲಿ ನಿಮಗೆ ಸರಿ ಹೊಂದದಿದ್ದರೆ ನೀವು ಅದಕ್ಕೆ ಸಕ್ಕರೆ ಅಥವಾ ಉಪ್ಪನ್ನು ಸೇರಿಸಿಕೊಳ್ಳಬಹುದು.